Ανακοίνωση της Επιτροπής σχετικά με τις αυτόνομες δασμολογικές αναστολές και ποσοστώσεις (98/C 128/02)

1. Εισαγωγή

1.1. Δυνάμει του άρθρου 28 της συνθήκης ΕΚ (1) εγκρίνονται από το Συμβούλιο αυτόνομες δασμολογικές αναστολές και ποσοστώσεις με ενισχυμένη πλειοψηφία κατόπιν προτάσεως της Επιτροπής. Συνεπώς, το 1989 η Επιτροπή δημοσίευσε ανακοίνωση (2) που τις καθόρισε βασικές αρχές και διαδικασίες που σκόπευε να ακολουθήσει η Επιτροπή προκειμένου να καταρτίσει τις προτάσεις της προς το Συμβούλιο.

1.2. Σκοπός της παρούσας ανακοίνωσης είναι η ενημέρωση και αντικατάσταση της προηγούμενης ανακοίνωσης υπό το φως των αποτελεσμάτων του Γύρου της Ουρουγουάης και της εγκρίσεως της συμφωνίας για την τεχνολογία στον τομέα των πληροφοριών που οδήγησε σε σημαντικές μεταβολές του οικονομικού περιβάλλοντος στην Κοινότητα. Σύμφωνα με τους στόχους του προγράμματος δράσης «Τελωνεία 2000», τα σχόλια και οι ιδέες που διατυπώθηκαν κατά τη διάρκεια και μετά το σεμινάριο που διεξήχθη σχετικά με το θέμα αυτό στη Βιέννη λήφθηκαν υπόψη για να διευκρινιστούν οι εν λόγω αρχές και να απλοποιηθούν οι διαδικασίες για τους εμπορευόμενους που ασχολούνται με το εξωτερικό εμπόριο. Επιπλέον, η κατάργηση των χρονικών ορίων για την ισχύ των κανονισμών του Συμβουλίου που θεσπίζουν τις δασμολογικές αναστολές και ποσοστώσεις ελήφθη επίσης υπόψη στην εν λόγω ενημέρωση.

1.3. Ο στόχος που επιδιώκει η Επιτροπή καθορίζοντας τις βασικές αρχές είναι να διευκρινιστεί η οικονομική λογική στην οποία βασίζεται η κοινοτική πολιτική στον εν λόγω τομέα.

1.4. Η Επιτροπή σκοπεύει να ακολουθήσει τη γενική πολιτική που καθορίζεται στην παρούσα ανακοίνωση και τους σχετικούς κανόνες όσον αφορά τις αναστολές που αρχίζουν να ισχύουν κατά το δεύτερο ήμισυ του 1998.

2. Γενικές παρατηρήσεις

2.1. Ο ρόλος του κοινού δασμολογίου

2.1.1. Το άρθρο 9 της συνθήκης ΕΚ (3) αναφέρει ότι «η Κοινότητα βασίζεται επί τελωνειακής ενώσεως που εκτείνεται στο σύνολο των εμπορευματικών συναλλαγών και περιλαμβάνει . . . την υιοθέτηση κοινού δασμολογίου στις σχέσεις . . . με τις τρίτες χώρες».

Από το 1968, η Κοινότητα εφήρμοσε το εν λόγω κοινό δασμολόγιο το οποίο αποτελεί μέρος συνόλου μέτρων που προορίζονται για την προώθηση της ανάπτυξης, στο εσωτερικό της Κοινότητας, βιομηχανίας αποδοτικής και ανταγωνιστικής σε διεθνή κλίμακα.

2.1.2. Η είσπραξη των δασμών που προβλέπονται στο εν λόγω δασμολόγιο, εκτός από το ότι ευνοεί την ανάπτυξη της βιομηχανίας εντός της Κοινότητας, σκοπεύει να ενισχύσει την παραγωγική ικανότητα της κοινοτικής βιομηχανίας, δίνοντας έτσι στους παραγωγούς της τη δυνατότητα να αντιμετωπίζουν ευκολότερα τον ανταγωνισμό προμηθευτών από τρίτες χώρες.

Κατά συνέπεια, για όλα τα προϊόντα που τίθενται σε ελεύθερη κυκλοφορία, εκτός από παρεκκλίσεις που προβλέπονται στις κοινοτικές διατάξεις, πρέπει να καταβάλλονται οι δασμοί που αναφέρονται στο εν λόγω δασμολόγιο. Η καταβολή λοιπόν των εν λόγω δασμών αποτελεί τη συνήθη περίπτωση.

2.2. Η έννοια «δασμολογικές αναστολές»

2.2.1. Οι δασμολογικές αναστολές που παρέχονται βάσει του άρθρου 28 της συνθήκης ΕΚ αποτελούν εξαίρεση της συνήθους περίπτωσης, διότι αυτές επιτρέπουν κατά την περίοδο ισχύος του μέτρου και για απεριόριστη ποσότητα (αναστολή) ή περιορισμένη ποσότητα (ποσόστωση), τη μη καταβολή καθ' ολοκληρία (πλήρης αναστολή) ή εν μέρει (μερική αναστολή) των δασμών που θα έπρεπε κανονικά να εισπραχθούν για τα εισαγόμενα προϊόντα (οι δασμοί αντιντάμπινγκ δεν επηρεάζονται από τις εν λόγω αναστολές).

2.2.2. Σχετικά με αυτό το θέμα, πρέπει να δοθεί προσοχή στο γεγονός ότι τα εμπορεύματα που εισάγονται με το καθεστώς αναστολών μπορούν να κυκλοφορούν ελεύθερα σε ολόκληρη την Κοινότητα 7 συνεπώς, εφόσον παρασχεθεί η αναστολή, έχουν τη δυνατότητα να τη ζητήσουν όλοι οι οικονομικοί φορείς όλων των κρατών μελών. Ως εκ τούτου, η διαχείριση στον τομέα αυτόν πρέπει να πραγματοποιείται με στενή και εκτεταμένη συνεργασία μεταξύ των κρατών μελών και της Επιτροπής, προκειμένου η Επιτροπή να μπορεί να είναι βέβαιη ότι λαμβάνονται υπόψη τα κοινοτικά συμφέροντα στο σύνολό τους.

2.3. Χαρακτηριστικά των δασμολογικών αναστολών

2.3.1. Το άρθρο 28 της συνθήκης ΕΚ αφορά τις τροποποιήσεις ή αναστολές των δασμών του κοινού δασμολογίου. Από το κείμενο του εν λόγω άρθρου προκύπτει ότι ο νομοθέτης που κατήρτισε το σχέδιο της συνθήκης, προέβλεψε τη δυνατότητα διαφόρων μορφών μεταβολών στο κοινό δασμολόγιο.

2.3.2. Από τα προαναφερόμενα προκύπτει ότι οι αναστολές θα επανεξετάζονται σε τακτικά διαστήματα με τη δυνατότητα κατάργησής τους, μετά από αίτηση ενδιαφερόμενου μέρους. Σε εξαιρετικές περιπτώσεις, στην περίπτωση που υπάρχει μόνιμη ανάγκη να προμηθεύεται η Κοινότητα ορισμένα προϊόντα με μειωμένους ή μηδενικούς δασμούς (π.χ. όταν οι απαιτούμενες ποσότητες ενός συγκεκριμένου προϊόντος είναι πολύ μικρές για να δικαιολογήσουν τις επενδύσεις που είναι απαραίτητες για την καθιέρωση κοινοτικής παραγωγής), η Επιτροπή μπορεί να προτείνει τροποποίηση του αυτόνομου δασμού του κοινού δασμολογίου.

2.3.3. Εξάλλου, δεδομένου ότι οι αναστολές αποτελούν μέτρα εξαίρεσης από το γενικό κανόνα, δηλαδή από το κοινό δασμολόγιο, πρέπει, όπως κάθε εξαίρεση, να εφαρμόζονται ομοιόμορφα.

2.3.4. Τέλος, προκειμένου να μην αποτελούν μέτρα που έχουν χαρακτήρα διακριτικής μεταχείρισης υπέρ ενός και μόνου ενδιαφερομένου, οι αναστολές πρέπει να είναι δυνατές για όλες τις επιχειρήσεις, ήτοι για τους κοινοτικούς εισαγωγείς και για τους προμηθευτές τρίτων χωρών. Αυτό σημαίνει ότι μία αναστολή δεν θα παρέχεται για εμπορεύματα που αποτελούν αντικείμενο σύμβασης αποκλειστικότητας.

2.4. Ρόλος των δασμολογικών αναστολών

2.4.1. Η Επιτροπή θεωρεί ότι οι δασμοί διαδραματίζουν συγκεκριμένο οικονομικό ρόλο. Οι αναστολές, σκοπός των οποίων είναι η πλήρης ή η μερική κατάργηση των επιπτώσεων αυτών των δασμών κατά τη διάρκεια συγκεκριμένης περιόδου, μπορούν να παρέχονται μόνο για συγκεκριμένους και βάσιμους λόγους. Εξάλλου, επειδή θεωρείται ότι οι δασμοί αυτοί αποτελούν ιδίους πόρους της Κοινότητας, οι οικονομικοί λόγοι που αναφέρονται πρέπει να αντιμετωπίζονται μόνο σε συνάρτηση με το γενικότερο συμφέρον της Κοινότητας.

2.4.2. Συνεπώς, η παροχή στις επιχειρήσεις της δυνατότητας να προμηθεύονται, για κάποιο χρονικό διάστημα, διάφορα προϊόντα με καλύτερες τιμές, επιτρέπει την τόνωση των οικονομικών δραστηριοτήτων εντός της Κοινότητας, τη βελτίωση της ανταγωνιστικότητας των εν λόγω επιχειρήσεων και ιδίως τη δημιουργία απασχόλησης, τον εκσυγχρονισμό του διαρθρωτικού τομέα κ.λπ.

2.5. Προϊόντα για τα οποία μπορούν να παρέχονται δασμολογικές αναστολές

2.5.1. Παραδοσιακά οι αναστολές έχουν ως κύριο στόχο να επιτρέψουν στις κοινοτικές επιχειρήσεις τη χρησιμοποίηση πρώτων υλών, ημικατεργασμένων προϊόντων ή συστατικών μερών που δεν διατίθενται στο εσωτερικό της Κοινότητας, αλλά όχι «τελικών» προϊόντων.

Εντούτοις, από το 1989, το οικονομικό πλαίσιο έχει αλλάξει, δεδομένης της ανάγκης δημιουργίας θέσεων απασχόλησης στην Κοινότητα και της ολοένα αυξανόμενης διεθνοποίησης του εμπορίου και της παραγωγής που συχνά οδηγεί στη μετεγκατάσταση ορισμένων διαδικασιών μαζικής παραγωγής. Συνεπώς στις αναστολές θα πρέπει να ληφθεί υπόψη αυτή η νέα οικονομική πραγματικότητα. Από την άποψη της Κοινότητας, είναι σημαντικό να εξασφαλισθεί ότι οι αναστολές δίνουν τη δυνατότητα στις κοινοτικές επιχειρήσεις να διατηρήσουν πλήρη απασχόληση και να εξασφαλίσουν τα απαραίτητα εξαρτήματα για την παραγωγή προϊόντων υψηλής τεχνολογίας και με υψηλή προστιθέμενη αξία, ακόμα και όταν η δραστηριότητα συνίσταται κυρίως στη συναρμολόγηση εξαρτημάτων.

2.5.2. Οι κοινοτικές επιχειρήσεις αναπροσανατολίζουν την παραγωγή τους ολοένα περισσότερο προς τη συναρμολόγηση προϊόντων που εξαρτώνται από εξαρτήματα ήδη υπερσύγχρονης τεχνολογίας. Ορισμένα από τα απαιτούμενα εξαρτήματα χρησιμοποιούνται χωρίς να υποστούν μεγάλες μεταβολές και συνεπώς μπορούν να θεωρηθούν και τα ίδια ως τελικά προϊόντα. Εντούτοις οι τελωνειακές αναστολές μπορούν, σε ορισμένες περιπτώσεις, να χορηγηθούν για τελικά προϊόντα που χρησιμοποιούνται ως συστατικά στοιχεία του προϊόντος που παράγεται τελικά, υπό την προϋπόθεση ότι η προστιθέμενη αξία αυτής της δραστηριότητας συναρμολόγησης είναι αρκετά υψηλή.

2.5.3. Μπορεί να εξεταστεί το ενδεχόμενο αναστολής στην περίπτωση εξοπλισμού και υλικού που πρόκειται να χρησιμοποιηθεί στη διαδικασία παραγωγής, έστω και αν κανονικά θεωρείται ως τελικό προϊόν, υπό την προϋπόθεση ότι ο εξοπλισμός και το υλικό είναι κατάλληλα και απαραίτητα για την παραγωγή σαφώς προσδιορισμένων προϊόντων και δεν θέτουν σε κίνδυνο τις ανταγωνιστικές κοινοτικές επιχειρήσεις.

2.6. Δικαιούχοι των δασμολογικών αναστολών

Οι δασμολογικές αναστολές προορίζονται για επιχειρήσεις που έχουν παραγωγή στην Κοινότητα. Στην περίπτωση που μια αναστολή προορίζεται αποκλειστικά για συγκεκριμένο σκοπό, η χρησιμοποίηση του εισαχθέντος προϊόντος υπόκειται σε εποπτεία σύμφωνα με τις διαδικασίες ελέγχου της τελικής χρήσεως (4).

Τα συμφέροντα των μικρομεσαίων επιχειρήσεων θα αποτελέσουν αντικείμενο ιδιαίτερης προσοχής, ενώ συγχρόνως θα ληφθεί πρόνοια ώστε να μην κατακλυσθούν οι πίνακες των προϊόντων που εισάγονται με αναστολή δασμών από προϊόντα για τα οποία το ποσό των δασμών είναι από οικονομικής απόψεως αμελητέο.

2.7. Αναστολές για προϊόντα ΕΚΑΧ

Τα κριτήρια που καθορίζονται στην παρούσα ανακοίνωση, ισχύουν επίσης για τα προϊόντα που υπάγονται στη συνθήκη ΕΚΑΧ. Ωστόσο, οι αποφάσεις σχετικά με τις αναστολές γι' αυτά τα προϊόντα ακολουθούν επί του παρόντος άλλες διαδικασίες (5).

2.8. Τελωνειακή ένωση με την Τουρκία

Για τα προϊόντα που υπόκεινται στους κανόνες της τελωνειακής ένωσης με την Τουρκία (όλα τα αγαθά εκτός από τα γεωργικά προϊόντα και τα προϊόντα ΕΚΑΧ) εφαρμόζονται τα ίδια κριτήρια δεδομένου ότι τα δικαιώματα και οι υποχρεώσεις της Τουρκίας σ' αυτήν την περίπτωση είναι παρόμοια με εκείνα των κρατών μελών. Εντούτοις, οι διαδικασίες που ακολουθούνται για τη λήψη αποφάσεων είναι διαφορετικές.

3. Γενική τάση

Για τους λόγους που αναφέρονται παραπάνω, η Επιτροπή, για την υποβολή προτάσεων προς το Συμβούλιο και την έκδοση των κανονισμών της, σκοπεύει να ακολουθήσει την ακόλουθη πολιτική:

3.1. Οι δασμολογικές αναστολές σκοπεύουν ουσιαστικά να επιτρέψουν στις κοινοτικές επιχειρήσεις να χρησιμοποιούν πρώτες ύλες, ημικατεργασμένα προϊόντα ή συστατικά μέρη με απαλλαγή από τους κανονικούς δασμούς του κοινού δασμολογίου.

Οι αναστολές προτείνονται μετά από λεπτομερή έλεγχο των οικονομικών λόγων για τους οποίους ζητούνται και μόνο στο βαθμό που επιτυγχάνεται κάποιο όφελος για την κοινοτική οικονομία.

Λόγω των χρονικών περιορισμών, οι κανονισμοί του Συμβουλίου για τη χορήγηση αυτόνομων δασμολογικών αναστολών δημοσιεύονται συχνά μόνον λίγες ημέρες πριν την έναρξη ισχύος τους, πράγμα που δημιουργεί προβλήματα στις εθνικές διοικήσεις και τους εθνικούς παράγοντες. Συνεπώς το Συμβούλιο αποφάσισε, με εξαίρεση ορισμένα προϊόντα αλιείας, να θεσπίζει «πολυετείς» κανονισμούς (6) (δηλαδή που δεν περιέχουν καταληκτικές ημερομηνίες), οι οποίοι ενημερώνονται εν μέρει κάθε έξι μήνες για να ληφθούν υπόψη οι νέες αιτήσεις και οι τεχνικές ή οικονομικές τάσεις όσον αφορά τα προϊόντα και τις αγορές.

3.2. Καταρχήν, εφόσον δεν θίγονται τα συμφέροντα της Κοινότητας, δεν προτείνεται αναστολή στις ακόλουθες περιπτώσεις:

- όταν στην Κοινότητα η από παραγωγούς σε τρίτη χώρα με προτιμησιακό δασμολογικό καθεστώς (7) αν είναι γνωστοί στα ενδιαφερόμενα μέρη, είναι επαρκής η παραγωγή όμοιων ή ισοδύναμων προϊόντων ή προϊόντων υποκατάστασης. Αυτό συμβαίνει και στην περίπτωση κατά την οποία, λόγω έλλειψης παραγωγής στην Κοινότητα ή σε τρίτη χώρα με προτιμησιακό δασμολογικό καθεστώς, η αναστολή θα μπορούσε να έχει ως αποτέλεσμα τη στρέβλωση του ανταγωνισμού μεταξύ των κοινοτικών επιχειρήσεων όσον αφορά τα τελικά προϊόντα στα οποία πρόκειται να ενσωματωθούν τα εν λόγω εμπορεύματα ή τα προϊόντα συναφούς τομέα,

- όταν τα εν λόγω προϊόντα είναι τελικά προϊόντα που προορίζονται προς πώληση στους καταναλωτές χωρίς να υποστούν καμιά ουσιαστική μεταποίηση ή χωρίς να αποτελέσουν αναπόσπαστο μέρος μεγαλύτερου τελικού προϊόντος για τη λειτουργία του οποίου είναι απαραίτητα,

- όταν τα εισαγόμενα προϊόντα καλύπτονται από σύμβαση παροχής αποκλειστικότητας, που συνεπάγεται περιορισμό της δυνατότητας των κοινοτικών εισαγωγέων να αγοράζουν εμπορεύματα κατασκευαστών από τρίτες χώρες,

- όταν φαίνεται να υπάρχει ο κίνδυνος ότι τα πλεονεκτήματα της αναστολής δεν θα έχουν αντίκτυπο στους κοινοτικούς μεταποιητές ή παραγωγούς,

- όταν η αναστολή θα μπορούσε να έλθει σε σύγκρουση με μια άλλη κοινοτική πολιτική (π.χ. προτιμησιακό δασμολογικό καθεστώς, μέτρα αντιντάμπινγκ, ποσοτικοί ή περιβαλλοντολογικοί περιορισμοί).

3.3. Όταν υπάρχει κοινοτική παραγωγή ή προμήθεια από παραγωγούς που είναι γνωστοί στα ενδιαφερόμενα μέρη και είναι εγκατεστημένοι σε τρίτη χώρα με προτιμησιακό δασμολογικό καθεστώς, όμοιων ή ισοδύναμων προϊόντων ή προϊόντων υποκατάστασης που πρόκειται να εισαχθούν, αλλά η παραγωγή τους δεν επαρκεί για να καλύψει τις ανάγκες όλες των σχετικών επιχειρήσεων μεταποίησης ή παραγωγής, είναι δυνατόν να χορηγούνται δασμολογικές ποσοστώσεις (περιορισμένες στις μη διαθέσιμες ποσότητες) ή μερική δασμολογική απαλλαγή. Οι εισαγωγές προϊόντων για τα οποία υπάρχει προτιμησιακό δασμολογικό καθεστώς ή τα οποία προορίζονται για επανεξαγωγή (π.χ. καθεστώς τελειοποίησης προς επανεξαγωγή) λαμβάνονται επίσης υπόψη κατά τη λήψη της απόφασης.

Μια δασμολογική ποσόστωση μπορεί να εφαρμοστεί υπό την ιδιότητά της, ή να προκύψει από την εξέταση αίτησης για αναστολή. Σε αυτήν την περίπτωση, θα ληφθούν ενδεχομένως υπόψη οι επιζήμιες συνέπειες τις οποίες θα μπορούσε να υποστεί κάθε καινούργια παραγωγή, καθώς και κάθε μη εξαντλούμενη ικανότητα παραγωγής που θα μπορούσε να υπάρξει στην Κοινότητα ή σε τρίτη χώρα με προτιμησιακό δασμολογικό καθεστώς.

Η διαχείρηση των εν λόγω δασμολογικών ποσοστώσεων γίνεται σύμφωνα με την αρχή της χρονικής προτεραιότητας (8).

3.4. Στο μέτρο του δυνατού, ο ισοδύναμος χαρακτήρας των προϊόντων που πρόκειται να εισαχθούν και των κοινοτικών προϊόντων ή προϊόντων που εισάγωονται από τρίτη χώρα με προτιμησιακό δασμολογικό καθεστώς, εκτιμάται βάσει αντικειμενικών κριτηρίων, αφού ληφθούν υπόψη τα βασικά χημικά και φυσικά χαρακτηριστικά κάθε προϊόντος, η προβλεπόμενη λειτουργία τους και εμπορική τους χρήση και ιδίως ο τρόπος λειτουργίας τους και η σημερινή ή μελλοντική διαθεσιμότητά τους στην κοινοτική αγορά.

Κατά την εν λόγω εκτίμηση δεν λαμβάνονται υπόψη οι διαφορές τιμής μεταξύ του προϊόντος που πρόκειται να εισαχθεί και των κοινοτικών προϊόντων.

3.5. Σύμφωνα με τις διατάξεις των παρακάτω παραρτημάτων, οι αιτήσεις δασμολογικής αναστολής ή ποσόστωσης πρέπει να υποβάλλονται από τα κράτη μέλη για λογαριασμό των κοινοτικών εταιρειών μεταποίησης ή παραγωγής, που καθορίζονται ονομαστικά και διαθέτουν τον απαραίτητο εξοπλισμό για τη χρησιμοποίηση των εισαγόμενων προϊόντων στην παραγωγική τους διαδικασία. Οι αιτούντες πρέπει να αποδεικνύουν ότι κατέβαλαν πρόσφατα, χωρίς επιτυχία, σοβαρές προσπάθειες για να αποκτήσουν τα εν λόγω εμπορεύματα ή ισοδύναμα αυτών ή προϊόντα υποκατάστασης από τους κυριότερους πιθανούς προμηθευτές της Κοινότητας ή από εταιρείες που είναι γνωστές σε αυτούς και που είναι εγκατεστημένες σε τρίτη χώρα με προτιμησιακό δασμολογικό καθεστώς.

Πρέπει επίσης να παρέχουν στην Επιτροπή τις απαιτούμενες πληροφορίες που θα της επιτρέψουν να εξετάσει την αίτηση βάσει των κριτηρίων που καθορίζονται στην παρούσα ανακοίνωση. Για πρακτικούς λόγους, οι αιτήσεις δεν θα λαμβάνονται υπόψη όταν το υπολογιζόμενο ποσό των εισαγωγικών δασμών που δεν θα εισπραχθούν υπολογίζεται σε λιγότερο από 20 000 Ecu κατ' έτος. Οι επιχειρήσεις μπορούν να συνενωθούν για να επιτύχουν το εν λόγω όριο.

3.6. Οι διατάξεις των παραρτημάτων μπορούν να αναθεωρηθούν βάσει του προγράμματος «Τελωνεία 2000» (9), ιδίως όσον αφορά την εισαγωγή, σε συνεργασία με τα κράτη μέλη, αυτοματοποιημένων διαδικασιών για τη διαβίβαση νέων αιτήσεων και αντιρρήσεων.

Τα τρέχοντα υπόλοιπα των δασμολογικών ποσοστώσεων είναι διαθέσιμα σε ημερήσια βάση στο Internet στον εξυπηρετητή EUROPA (http://europa.eu.int) στη σελίδα («http://europa.eu.int/en/comm/dg21/tariff/public/infos/qotwelco.htm»). Τα ανακεφαλαιωτικά παραρτήματα των κανονισμών για τις δασμολογικές αναστολές και τις ποσοστώσεις, οι νέες αιτήσεις για δασμολογικές αναστολές και οι διευθύνσεις των αρμοδίων υπουργείων θα είναι επίσης διαθέσιμα στον ίδιο εξυπηρετητή.

(1) Το εν λόγω άρθρο θα αντικατασταθεί από το άρθρο 26 όταν αρχίσει να ισχύει η συνθήκη του Άμστερνταμ.

(2) ΕΕ C 235 της 13.9.1989, σ. 2.

(3) Το εν λόγω άρθρο θα αντικατασταθεί από το άρθρο 23 όταν αρχίσει να ισχύει η συνθήκη του Άμστερνταμ.

(4) Άρθρα 21 και 82 του κανονισμού (ΕΟΚ) αριθ. 2913/92 (ΕΕ L 302 της 19.10.1992, σ. 1) και άρθρα 291 έως 304 του κανονισμού (ΕΟΚ) αριθ. 2454/93 (ΕΕ L 253 της 11.10.1993, σ. 1).

(5) Βλέπε π.χ. την απόφαση αριθ. 1348/96/ΕΚΑΧ (ΕΕ L 174 της 12.7.1996, σ. 11).

(6) Κανονισμοί (ΕΚ) αριθ. 3050/95 (ΕΕ L 320 της 30.12.1995, σ. 1), (ΕΚ) αριθ. 1255/96 (ΕΕ L 158 της 29.6.1996, σ. 1) και (ΕΚ) αριθ. 2505/96 (ΕΕ L 345 της 31.12.1996, σ. 1).

(7) Αυτό περιλαμβάνει όλες τις χώρες για τις οποίες εφαρμόζεται δασμός χαμηλότερος από το συμβατικό δασμό της Κοινότητας, στις εισαγωγές του εν λόγω προϊόντος.

(8) Βλέπε άρθρο 308α του κανονισμού (ΕΟΚ) αριθ. 2454/93, όπως τροποποιήθηκε από τον κανονισμό (ΕΚ) αριθ. 1427/97 (ΕΕ L 196 της 24.7.1997, σ. 31).

(9) ΕΕ L 33 της 4.2.1997, σ. 24, βλέπε άρθρο 9 παράγραφος 4 και άρθρο 10 παράγραφος 2.

ΠΑΡΑΡΤΗΜΑ 1

ΔΙΟΙΚΗΤΙΚΑ ΘΕΜΑΤΑ

1. Από την αποκτηθείσα πείρα στον τομέα των δασμολογικών αναστολών συνάγεται ότι ο καλύτερος τρόπος διαχείρισής του συνίσταται στη συγκέντρωση των αιτήσεων, έτσι ώστε να εξασφαλίζεται ότι, μετά την έγκρισή τους, οι νέες αναστολές ή τροποποιήσεις αρχίζουν να ισχύουν είτε την 1η Ιανουαρίου είτε την 1η Ιουλίου κάθε έτους. Η εν λόγω συγκέντρωση κατά ημερομηνία διευκολύνει την επεξεργασία των εν λόγω μέτρων στο πλαίσιο του Taric (ολοκληρωμένο δασμολόγιο των Ευρωπαϊκών Κοινοτήτων) και, κατά συνέπεια, την εφαρμογή τους από τα κράτη μέλη. Για το σκοπό αυτό, η Κοινότητα θα καταβάλει κάθε προσπάθεια να παρουσιάσει τις προτάσεις της στο Συμβούλιο σχετικά με τις αναστολές εντός της κατάλληλης προθεσμίας, ώστε να δημοσιευθούν οι σχετικοί κανονισμοί στην Επίσημη Εφημερίδα των Ευρωπαϊκών Κοινοτήτων πριν την έναρξη ισχύος τους. Όσον αφορά τις δασμολογικές ποσοστώσεις, οι ποσοτικές αυξήσεις ή παρατάσεις της ισχύος μπορούν, υπό ορισμένες συνθήκες, να αποφασισθούν με κανονισμό της Επιτροπής εκτός των περιόδων που αναφέρονται παραπάνω (1).

Διαβίβαση των αιτήσεων

2. Οι αιτήσεις διαβιβάζονται στην κεντρική υπηρεσία σε ένα κράτος μέλος, όπου κα εξετάζονται για να εξασφαλισθεί ότι πληρούν τους όρους της παρούσας ανακοίνωσης. Το κράτος μέλος αποφασίζει, με δική του ευθύνη, ποιες αιτήσεις θα πρέπει να αποσταλούν στην Επιτροπή στη ΓΔ ΧΧΙ.

Οι αιτήσεις πρέπει να διαβιβάζονται στην Επιτροπή εν ευθέτω χρόνο και να λαμβάνουν υπόψη το χρόνο που απαιτείται για την ολοκλήρωση των διαδικασιών αξιολόγησης και δημοσίευσης μιας αναστολής ή μιας δασμολογικής ποσόστωσης. Για τις αναστολές, αυτό σημαίνει υποβολή

- στις 15 Μαρτίου για εφαρμογή από την 1η Ιανουαρίου του επομένου έτους

και

- στις 15 Σεπτεμβρίου για εφαρμογή από την 1η Ιουλίου του επόμενου έτους.

3. Οι αιτήσεις αναστολής εξετάζονται από την Επιτροπή και ζητείται η γνώμη της ομάδας «δασμολογικής οικονομίας». Η εν λόγω ομάδα συνεδριάζει, υπό την αιγίδα της Επιτροπής, σε συνάρτηση με τις ανάγκες και τη φύση των προς εξέταση προϊόντων. Για ορισμένες αποφάσεις (π.χ. αύξηση των δασμολογικών ποσοστώσεων κατά τη διάρκεια του έτους), οι εκπρόσωποι των κρατών μελών ψηφίζουν στο πλαίσιο της επιτροπής τελωνειακού κώδικα - ομάδα «δασμολογικής οικονομίας» υποθέσεων.

4. Οι αιτήσεις υποβάλλονται γραπτώς σε έντυπο που αντιστοιχεί στο υπόδειγμα του παραρτήματος 2 (ή με ισοδύναμη ηλεκτρονική μορφή). Για να επισπευσθεί η διοικητική και οικονομική επεξεργασία των αιτήσεων, συνιστάται, στις περιπτώσεις που αποβαίνει απαραίτητο, να συνοδεύονται οι αιτήσεις στη γλώσσα του αιτούντος από αγγλική, γαλλική ή γερμανική μετάφραση (συμπεριλαμβανομένων ενδεχομένως των τεχνικών δεδομένων).

5. Η περιγραφή του προϊόντος θα πρέπει να γίνεται με χρησιμοποίηση, στις περιπτώσεις που αποβαίνει απαραίτητο, των ονομάτων και εκφράσεων της συνδυασμένης ονοματολογίας ή του διεθνούς οργανισμού τυποποίησης (ISO), της κοινής διεθνούς ονομασίας (INN) ή της διεθνούς ένωσης καθαρής και εφαρμοσμένης χημείας (IUPAC) και των ονομάτων του δείκτη χρωμάτων (CI). Οι μονάδες θα πρέπει να είναι αυτές του διεθνούς συστήματος μονάδων (SI) και οι μέθοδοι δοκιμών και τα πρότυπα θα πρέπει να είναι διεθνώς αναγνωρισμένα.

6. Οι αιτήσεις αναστολής πρέπει να συνοδεύονται από όλα τα έγγραφα που κρίνονται αναγκαία για το λεπτομερή έλεγχο των προτεινόμενων μέτρων (δελτία τεχνικών στοιχείων, επεξηγηματικά φυλλάδια, εμπορικά έντυπα, στατιστικές, υποδείγματα κ.λπ.)

7. Εάν μια πληροφορία είναι εμπιστευτική, μπορεί να διαβιβάζεται με χωριστό έγγραφο στην Επιτροπή. Ο πρόεδρος της ομάδας «δασμολογικής οικονομίας» μπορεί να κοινοποιήσει την εν λόγω πληροφορία σε άλλο κράτος μέλος μετά από ρητή αίτηση του τελευταίου, αλλά μόνο μετά από ρητή άδεια του εκπροσώπου του κράτους μέλους που είναι υπεύθυνο για την πληροφορία και υπό την προϋπόθεση ότι λαμβάνονται όλα τα απαραίτητα μέτρα για την προστασία του εμπιστευτικού χαρακτήρα της εν λόγω πληροφορίας. Είναι σαφές ωστόσο ότι μια αίτηση δεν θα ληφθεί υπόψη εάν για κάποιο λόγο δεν είναι δυνατόν να υποβληθεί για λεπτομερή εξέταση κάποιο βασικό στοιχείο (ιδίως για να προστατευτούν οι «εμπιστευτικές πληροφορίες της εταιρείας» σχετικά π.χ. με τις διαδικασίες παραγωγής, το χημικό τύπο ή τη σύνθεση κ.λπ.)

8. Όποτε κρίνεται σκόπιμο, η Επιτροπή μπορεί να καλέσει το ενδιαφερόμενο κράτος μέλος να υποβάλει πρόσθετες πληροφορίες σχετικά με αίτηση αναστολής, τις οποίες θεωρεί ουσιαστικές για την προετοιμασία προτάσεώς της προς το Συμβούλιο.

Αντιρρήσεις σχετικά με αιτήσεις των κρατών μελών

9. Οι αντιρρήσεις σχετικά με μια νέα αίτηση πρέπει να διατυπώνονται το αργότερο κατά τη δεύτερη συνεδρίαση της Ομάδας «δασμολογικής οικονομίας» για την εν λόγω περίοδο, όπως καθορίζεται στην παράγραφο 2 ανωτέρω. Για την αποφυγή υπερβολικά πολλών συνεδριάσεων, ο πρόεδρος μπορεί να ζητήσει τη γνώμη της εν λόγω ομάδας γραπτώς. Στην περίπτωση αυτή, οι αντιρρήσεις θα πρέπει να υποβληθούν εντός εύλογης προθεσμίας που θα ορίσει ο πρόεδρος.

10. Κάθε αντίρρηση πρέπει να δικαιολογείται γραπτώς με βάση το πρότυπο του παραρτήματος 3 (ή με ισοδύναμη ηλεκτρονική μορφή) και να περιλαμβάνει όσο το δυνατό περισσότερες λεπτομερείς πληροφορίες για την ύπαρξη κοινοτικής παραγωγής του εν λόγω προϊόντος ή ισοδύναμου προϊόντος, καθώς και τα ονόματα των παραγωγών που είναι σε θέση να παράσχουν τέτοια εμπορεύματα. Η εν λόγω πληροφορία πρέπει να αποστέλλεται συγχρόνως στην Επιτροπή και σε όλα τα άλλα κράτη μέλη.

11. Τα κριτήρια που αναφέρθηκαν παραπάνω μπορούν επίσης να εφαρμόζονται στις ισχύουσες αναστολές. Σε περίπτωση που η Επιτροπή το θεωρεί αναγκαίο, πρέπει να υποβάλλεται νέα αίτηση η οποία θα αναφέρει τις εισαγόμενες ποσότητες στο πλαίσιο της αναστολής που ήδη ισχύει. Οι αντιρρήσεις για την ανανέωση κάποιας δασμολογικής αναστολής πρέπει να διατυπώνεται το αργότερο κατά την πρώτη συνεδρίαση της ομάδας «δασμολογικής οικονομίας» για την εν λόγω περίοδο ή γραπτά μετά από πρωτοβουλία των υπηρεσιών της Επιτροπής.

Παρατηρήσεις σχετικά με αιτήσεις χωρών με προτιμησιακό δασμολογικό καθεστώς

12. Για να ληφθούν υπόψη οι παρατηρήσεις σχετικά με νέα αίτηση που υποβάλλει χώρα με προτιμησιακό δασμολογικό καθεστώς, πρέπει να φθάνουν στην Επιτροπή μέχρι τις 15 Ιουνίου για να εφαρμοστούν την 1η Ιανουαρίου του επόμενου έτους και μέχρι τις 15 Δεκεμβρίου για να εφαρμοστούν την 1η Ιουλίου του επόμενου έτους το αργότερο. Πρέπει να υποβάλλονται σύμφωνα με το πρότυπο του παραρτήματος 3 και να συνοδεύονται με αποδεικτικά στοιχεία που θα δείχνουν ότι ο παραγωγός σ' αυτή τη χώρα μπορεί να προμηθεύει το προϊόν για το οποίο ζητείται δασμολογική αναστολή και ότι αυτό το προϊόν μπορεί να τύχει προτιμησιακού δασμού κατά την εισαγωγή του στην Κοινότητα.

13. Οι παρατηρήσεις που υποβάλλουν χώρες με προτιμησιακό δασμολογικό καθεστώς σχετικά με τη συνέχιση δασμολογικής αναστολής, πρέπει να φθάνουν στην Επιτροπή μέχρι τις 15 Μαΐου για να εφαρμοστούν την 1η Ιανουαρίου του επόμενου έτους και μέχρι τις 15 Νοεμβρίου για να εφαρμοστούν την 1η Ιουλίου του επόμενου έτους το αργότερο. Η μορφή και το περιεχόμενο αυτών των αντιρρήσεων πρέπει να είναι σύμφωνες με τους όρους που περιγράφονται στην παράγραφο 12 ανωτέρω.

14. Οι παρατηρήσεις που υποβάλλουν χώρες με προτιμησιακό δασμολογικό καθεστώς σχετικά με νέα αίτηση ή με τη συνέχιση δασμολογικής αναστολής, δεν θα καθυστερήσουν τη λήψη αποφάσεως της Επιτροπής που θα προτείνει νέα ή τη διατήρηση ή την τροποποίηση ήδη υπάρχουσας δασμολογικής αναστολής. Αυτές οι αντιρρήσεις μπορούν να λαμβάνονται υπόψη μόνο στην περίπτωση που τα αποδεικτικά στοιχεία και οι πληροφορίες που διαθέτουν η Επιτροπή και τα κράτη μέλη, επιτρέπουν να συναχθεί το συμπέρασμα χωρίς εύλογες αντιρρήσεις ότι είναι αιτιολογημένες όσον αφορά τους στόχους και τις αρχές που καθορίζονται στην ανακοίνωση.

Αιτήσεις που απορρίπτονται

15. Οι αιτήσεις αναστολής οι οποίες δεν έγιναν αποδεκτές από την Επιτροπή για πρόταση προς το Συμβούλιο μπορούν να επανεξεταστούν μόνον εάν περιέχουν νέα στοιχεία που να αιτιολογούν την αποδοχή τους (π.χ. βασικές συμπληρωματικές πληροφορίες, αντίρρηση εκ μέρους κράτους μέλους που απεσύρθη ή πρόκειται να αποσυρθεί προσεχώς).

(1) Βλέπε άρθρα 6 και 7 του κανονισμού (ΕΚ) αριθ. 2505/96 (ΕΕ L 345 της 31.12.1996, σ. 1).

ΠΑΡΑΡΤΗΜΑ 2

ΑΙΤΗΣΗ ΔΑΣΜΟΛΟΓΙΚΗΣ ΑΝΑΣΤΟΛΗΣ Ή ΠΟΣΟΣΤΩΣΗΣ

(Κράτος μέλος: )

Μέρος I

1. Κωδικός συνδυασμένης ονοματολογίας:

2. Ακριβής περιγραφή του προϊόντος βάσει των δασμολογικών κριτηρίων:

3. Περαιτέρω πληροφορίες, συμπεριλαμβανομένης της εμπορικής ονομασίας, συσκευασίας, τρόπου λειτουργίας, προβλεπόμενης χρήσεως του εισαγόμενου προϊόντος, τύπου προϊόντος στο οποίο θα ενσωματωθεί και τελικής χρήσεως του εν λόγω προϊόντος:

4. Δήλωση του ενδιαφερομένου ότι τα προϊόντα εισαγωγής δεν αποτελούν αντικείμενο σύμβασης αποκλειστικότητας (να επισυναφθεί το σχετικό έγγραφο):

5. α) Επωνυμία και διεύθυνση των επιχειρήσεων που είναι γνωστές στην Κοινότητα ή σε τρίτη χώρα με προτιμησιακό δασμολογικό καθεστώς, από τις οποίες ζητήθηκε η προμήθεια προϊόντων ομοειδών, ισοδύναμων ή υποκατάστασης:

β) Ημερομηνίες και αποτελέσματα αυτών των επαφών:

γ) Λόγοι για τους οποίους τα προϊόντα αυτών των εταιρειών δεν είναι κατάλληλα για την προβλεπόμενη χρήση:

6. Ιδιαίτερες παρατηρήσεις (π.χ. αναφορά παρόμοιας ή παλαιότερης αναστολής ή ποσόστωσης, στοιχεία για ισχύουσα δεσμευτική δασμολογική πληροφορία κ.λπ.):

ΑΙΤΗΣΗ ΔΑΣΜΟΛΟΓΙΚΗΣ ΑΝΑΣΤΟΛΗΣ Ή ΠΟΣΟΣΤΩΣΗΣ

(Κράτος μέλος: )

Μέρος II

1. Κωδικός συνδυασμένης ονοματολογίας:

2. Αίτηση που υπεβλήθη από:

Διεύθυνση:

Τηλέφωνο/τέλεξ/φαξ:

3. Προβλεπόμενες εισαγωγές ανά έτος:

- Αξία (σε Ecu):

- Ποσότητα (σε στατιστικές μονάδες):

4. Εισαγωγές που πραγματοποιήθηκαν τελευταία (κατά το τελευταίο έτος):

- Αξία (σε Ecu):

- Ποσότητα (σε στατιστικές μονάδες):

5. Περίοδος την οποία αφορά η αίτηση:

6. Ισχύων δασμολογικός συντελεστής κατά την περίοδο της αίτησης:

7. Υπολογισμός των μη εισπραττομένων δασμών (σε Ecu) σε ετήσια βάση:

8. Ονοματεπώνυμο και διεύθυνση του μη κοινοτικού παραγωγού:

9. Όνομα και διεύθυνση του εισαγωγέα και του χρήστη στην Κοινότητα:

Για τα χημικά προϊόντα:

10. Αριθ. CUS (αριθμός αναφοράς του ευρωπαϊκού τελωνειακού καταλόγου χημικών ουσιών) και αριθ. CAS (Chemical Abstracts Service Registry Number):

11. Συντακτικός τύπος:

Παραρτήματα (πληροφοριακά έγγραφα για τα προϊόντα, επεξηγηματικά φυλλάδια, διαφημιστικά φυλλάδια κ.λπ.)

(Ημερομηνία)

Παρατήρηση:

Εάν κάποια από τις πληροφορίες του μέρους I ή II έχει εμπιστευτικό χαρακτήρα, μπορεί να διαβιβασθεί στην Επιτροπή σε ξεχωριστό έγγραφο.

ΠΑΡΑΡΤΗΜΑ 3

ΑΝΤΙΡΡΗΣΗ ΓΙΑ ΑΙΤΗΣΗ ΔΑΣΜΟΛΟΓΙΚΗΣ ΑΝΑΣΤΟΛΗΣ Ή ΠΟΣΟΣΤΩΣΗΣ

(Κράτος μέλος: )

>ΑΡΧΗ ΓΡΑΦΗΚΟΥ>

Αίτηση αριθ.:

Κωδικός ΣΟ:

Εμπορεύματα:

Αριθ. φακέλου:

>ΤΕΛΟΣ ΓΡΑΦΗΚΟΥ>

Τα εμπορεύματα παράγονται επί του παρόντος στην Κοινότητα.

Τα εμπορεύματα θα παράγονται στην Κοινότητα από (ημερομηνία).

Ένα ή περισσότερα ισοδύναμα προϊόντα ή υποκατάστατα αυτών μπορούν να παραχθούν στην Κοινότητα.

Λοιπά

Εταιρείες που μπορούν να προμηθεύσουν όμοιο ή ισοδύναμο προϊόν ή υποκατάστατο αυτού

Επωνυμία της εταιρείας:

Αρμόδιο πρόσωπο:

Διεύθυνση:

Τηλέφωνο:

Φαξ:

E-Mail:

Εμπορική ονομασία προϊόντος: